SL Uradni list Evropske unije C 155/13

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 155/05

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„FOCACCIA DI RECCO COL FORMAGGIO“

ES št.: IT-PGI-0005-0944-31.01.2012

ZGO ( X ) ZOP ( )

1. Ime

„Focaccia di Recco col formaggio“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 2.4. Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz 1. točke

„Focaccia di Recco col formaggio“ je pekovski izdelek, izdelan iz testa, pripravljenega iz navadne pšenične moke, ekstra deviškega olja, vode in soli, ter polnjen z mehkim svežim sirom.

Pri dajanju na trg ima pogača „Focaccia di Recco col formaggio“ naslednje značilnosti:

Oblika: okrogla, kvadratna ali pravokotna.

Velikost: — okrogla oblika: najmanjši premer je 25 cm, — kvadratna oblika: dolžina stranice je 25 do 120 cm, — pravokotna oblika: največja dolžina dolge stranic je 120 cm; najmanjša dolžina krajše stranice je 25 cm, — višina: manjša od 1 cm, merjeno na robovih.

Videz: — površina: nepravilna z mehurčki, — zgornji del: zlate barve s temno rjavimi madeži ali črtami, — spodnji del: jantarjevo rumena barva, ne bela, — nadev: stopljen sir kremaste teksture, — čvrstost ob dotiku: lomljiv zgornji del in mehka sredica.

Izdelek je hrustljav in ima prijeten vonj, testo je rahlo slano in diši po sveže pečenem kruhu ter mleku in svežem siru. Sir je sladkega okusa s prijetnim kiselkastim priokusom.

3.3 Surovine (samo za predelane proizvode)

Pri izdelavi pogače „Focaccia di Recco col formaggio“ se uporabljajo naslednje surovine:

— navadna pšenična moka tipa „00“ z naslednjimi značilnostmi: W: > 300; P/L: najmanj 0,50 ali moka manitoba tipa „00“,

— naravna voda,

— ekstra deviško oljčno olje,

— drobno mleta sol,

— mehak sveži sir.

Sir, ki se uporablja pri proizvodnji pekovskega izdelka „Focaccia di Recco col formaggio“, je proizveden iz svežega pasteriziranega kravjega mleka.

Za kraj predelave mleka ne veljajo geografske omejitve.

Sir, ki se uporablja za nadev pekovskega izdelka „Focaccia di Recco col formaggio“, mora biti kremaste teksture, brez dodane smetane in primeren za termično obdelavo pri peki; pri tem ne sme spuščati tekočine ali sirotke in ne smejo nastati grudice.

Sir, ki se uporablja pri izdelavi pogače „Focaccia di Recco col formaggio“, mora imeti naslednje značilnosti:

Značilnost Parameter Oblika paralelepiped z zaobljenimi robovi Velikost osnova s stranicama dolžine 15–20 cm oz. 8–10 cm z ravnimi robovi višine 4–5 cm Teža od 0,7 do 2 kg Lastnosti testa mehko, kompaktno, mlečno, enakomerne teksture, brez lukenj Barva bela s prosojnimi odtenki, vidnimi na svetlobi Vlažnost 57–60 % Vsebnost proteinov 13–15 % Vsebnost maščobe 21–24 % Vsebnost maščobe (v suhi snovi) 48–60 %

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Vse faze proizvodnje pogače „Focaccia di Recco col formaggio“, od priprave in obdelave testa do polnjenja in peke, morajo potekati na geografskem območju iz točke 4.

3.6 Posebna pravila za rezanje, ribanje, pakiranje itd.

Pogača „Focaccia di Recco col formaggio“ se lahko prodaja cela ali v kosih.

Prepovedana je obdelava s predhodno peko, globokim zamrzovanjem, zamrzovanjem in drugimi tehnikami konzerviranja.

3.7 Posebna pravila za označevanje

Pogača se prepozna z oznako iz škroba, ki je natisnjena na njeni zgornji plasti. Na oznaki je navedeno ime „Focaccia di Recco col formaggio“, poleg katerega sta navedba „Indicazione Geografica Protetta“ in kratica (IGP).

4. Kratka opredelitev geografskega območja

Območje proizvodnje pogače „Focaccia di Recco col formaggio“ zajema celotno ozemlje občine Recco in sosednjih občin Avegno, Sori in Camogli.

5. Povezanost z geografskim območjem

5.1 Posebnosti geografskega območja

Občine, ki spadajo na območje proizvodnje pogače „Focaccia di Recco col formaggio“, se nahajajo v dolini „Recco“, kot jo imenujejo zgodovinarji; to je območje, ki ga na vzhodu zamejuje gora Portofino v občini Camogli, na zahodu mestece Sori, vključno z občino Recco, in na severu občina Avegno.

Na to območje so se naselili peki obrtniki iz Recca in v 60-ih in 70-ih letih prejšnjega stoletja ob upoštevanju lokalne tradicije začeli pripravljati pogačo „Focaccia di Recco col formaggio“.

Tradicija zahteva veliko izkušenost pekov obrtnikov pri pripravi testa. To se najprej razvleče in nato ročno gnete, da nastaneta dva zelo tanka in skoraj prozorna lista testa. Ta način obdelave testa, da nastaneta dva tanka lista, je posebnost tega geografskega območja.

5.2 Posebnosti proizvoda

Pogača „Focaccia di Recco col formaggio“ je sestavljena iz dveh tankih listov testa in polnjena s sirom. Na pogled se zlahka razlikuje od tipičnih tradicionalnih italijanskih in ligurskih pogač, saj je izjemno nežna in polnjena s plastjo raztopljenega sira. Druga posebnost pogače „Focaccia di Recco col formaggio“ je sladek kremasti sir z rahlim in prijetnim kiselkastim priokusom.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO)

O slovesu pogače „Focaccia di Recco col formaggio“ pričajo zgodovinske prireditve, ki se prirejajo že mnogo let in so posvečene pogači, ter pomembne recenzije, objavljene v revijah ter italijanskih in tujih gastronomskih vodnikih, ki poleg opisa pogače omenjajo nežnost listov testa in prijeten okus sira.

Ena od najpomembnejših prireditev je „Festa della focaccia“, ki se prireja od leta 1955 zadnji teden v maju in na kateri se slavi in se lahko poskusi pogačo „Focaccia di Recco col formaggio“.

Sloves pogače „Focaccia di Recco col formaggio“ se je izjemno povečal zaradi pomembnih nacionalnih prireditev, kot so „Salone del Gusto“ v Torinu, „Cheese“ v Brà, „Artigiano in Fiera“ v Milanu in „Salone Nautico“ v Genovi.

Od začetka 60-ih let sta bila z zagonom gospodarstva v Italiji in povečanjem števila turistov na območju sloves pogače „Focaccia di Recco col formaggio“ in povpraševanje po njej vedno večja, o čemer pričajo številni članki o pogači, objavljeni v dnevnem časopisju in revijah tistega časa. Leta 1967 je bila predstavljena tudi ameriškim sladokuscem, in sicer v dnevnem časniku „Daily American“, v katerem so jo označili kot „božansko“.

Prvi italijanski gastronomski vodniki so še en primer, kako je pogača „Focaccia di Recco col formaggio“ postala tipičen in uveljavljen pekovski izdelek („Guide Veronelli all’Italia piacevole“ ed. Garzanti, Milano 1968, „Guida gastronomica d’Italia“ ed. TCI, Milano 1969).

Od takrat pa vse do naših dni je pogača „Focaccia di Recco col formaggio“ kot avtentična lokalna specialiteta omenjena v praktično vsaki regionalni ali lokalni gastronomski knjigi, v vseh enogastronomskih vodnikih in v številnih gastronomskih revijah.

Sklic na objavo specifikacije

(Člen 5(7) Uredbe (ES) št. 510/2006 (3))

Ta uprava je sprožila nacionalni postopek ugovora z objavo vloge za priznanje ZGO „Focaccia di Recco col formaggio“ v Uradnem listu Italijanske republike št. 181 z dne 5. avgusta 2011.

Celotno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (v desnem zgornjem kotu zaslona) in nato „Disciplinari di produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.